  Туспуктэм: vk.com (Балезинская районная библиотека) Наталия Сильвестрова 12+ Анай кыллэсь калыккуспо нуналзэ пусъён улсын Балезино ёрос лыдӟиськонниын «Чупчи пальёсысь сям-йылолъёс» (12+) книгаен тодматон ортчиз. Отчы уйпал удмуртъёслэн семьяен но арлэн вакытъёсыны герӟаськем йылолъёссы пыризы. Со сярысь ивортодэтъя «Удмуртия» агентстволэн корреспондентэзлы бичетлэн авторез, Исак школаысь удмурт кылъя но литературая дышетӥсь Татьяна Захарова ивортӥз. « Пиналъёслы сыӵе задание сётэмын вал: бадӟым проектъёс соос лэсьтылӥзы, кема дыр ӵоже соос люказы сое. Мон сое сразу книга гожтон сярысь ӧй но малпа вал. Собере исследовательской уж борды кутскимы пиналъёсын. Исследовательской ужез пумен-пумен одӥгзэ-кыксэ гожтӥмы но, малпаськи, огазе тае люканы кулэ вылэм, оло, книгаен но поттомы шуыса малпай вал » Татьяна Захарова, «Чупчи пальёсысь сям-йылолъёс» бичетлэн авторез Материал Балезино ёросысь люказы. Бичетын Вожодыр, Масленча, Гербер, Великтэм но мукет бадӟым праздникъёс но нуналъёс сярысь гожтэмын. Озьы ик уйпал удмуртъёслэн ныл брага, корка пырон, пинал пыртон, сюан, ватон, армие келян но мукет йылолъёслэн аспӧртэмлыкъёссы но ортчон радлыксы валэктэмын. « Пӧртэм гуртъёсысь юалляськемын со, пересьёсын но пумиськылэмын, пиналъёсын но ӵош ветлӥмы соос доры, микрофонэ гожтӥмы. Кырӟанъёссы но гожтэмын вал  соослэн. <…> Мамаелэсь верамъёссэ тодам вайыса, бабаелэсь верамъёссэ тодам вайыса, гожтыса кельтӥ вал. <...> Материал люкамын вал кемалась-кемалась ни. Туж кемва со мынам ӝажы вылын тузонӟыса кыллиз. Собере гинэ визьмаським огазе карыны соосты, поттыны, калыке мед вӧлмозы шуыса» Татьяна Захарова, «Чупчи пальёсысь сям-йылолъёс» бичетлэн авторез Книгаез ёрос лыдӟиськонниысь ужасьёс «Знакомьтесь, балезинская книга» ӵектос улсын верстать каризы. 2023-тӥ арын Татьяна Захаровалэн «Серектом-бӧрдом, кырӟаса вералом» бичетэз (12+) потӥз. Отчы дышетӥсь Исак палась калык кырӟанъёсты но такмакъёсты люказ. Тодэ вайытом, 2019-тӥ арын Татьяна Захароваез Ашальчи Оки нимо йскалык премиен пусйизы. Ватсалом, Ижкарын кылбурчи но азьветлӥсь Максим Прокопьев вордскем дырысен 140 ар тырмонлы сизем Герд лыдӟонъёс ортчизы. Ужрадын Кузебай Герд нимо премилэсь лауреатъёссэ данъязы. Тегъёс: йылолъёс удмуртъёс книгаос йӧскалыклулчеберет Балезино Удмуртия  